text: РЕШЕНИЕ ЗА ИЗПЪЛНЕНИЕ НА СЪВЕТА
  от 7 ноември 2014 година
  за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност
  (2014/796/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1) (наричана по-долу „Директивата за ДДС“), и по-специално член 395, параграф 1 от нея,
  като взе предвид предложението на Европейската комисия,
  като има предвид, че:
  (1)
  С писмо, заведено в Генералния секретариат на Комисията на 1 юли 2014 г., Латвия поиска разрешение да прилага мярка за дерогация от член 287, параграф 10 от Директивата за ДДС, за да освободи някои данъчно задължени лица, чийто годишен оборот е не по-висок от 50 000 EUR (наричана по-долу „мярката“). Чрез мярката тези данъчно задължени лица ще бъдат освободени от някои или всички свързани с данъка върху добавената стойност (ДДС) задължения, посочени в дял XI, глави 2-6 от Директивата за ДДС. Такава мярка вече беше предоставена на Латвия с Решение за изпълнение 2010/584/ЕС на Съвета (2), чийто срок на действие изтече на 31 декември 2013 г.
  (2)
  С писмо от 7 август 2014 г. Комисията информира останалите държави членки за отправеното от Латвия искане. С писмо от 11 август 2014 г. Комисията съобщи на Латвия, че разполага с пълната информация, необходима за разглеждане на искането.
  (3)
  Държавите членки вече могат да прилагат специален режим за малките предприятия съгласно дял XII от Директивата за ДДС. Мярката представлява дерогация от дял XII от Директивата за ДДС само дотолкова, доколкото прагът на годишния оборот на данъчно задълженото лице, за което се прилага специалният режим, е по-висок от прага за Латвия, допустим съгласно член 287, параграф 10 от Директивата за ДДС, който е в размер на 17 200 EUR.
  (4)
  По-високият праг за специалния режим представлява мярка за опростяване и може значително да намали свързаните с ДДС задължения на най-малките предприятия, като същевременно този специален режим е доброволен за данъчно задължените лица и позволява на предприятията да изберат общия режим на ДДС.
  (5)
  Съгласно предоставената от Латвия информация дерогацията ще има незначително въздействие върху общите приходи от данъци на етапа на крайното потребление.
  (6)
  Дерогацията не оказва въздействие върху собствените ресурси на Съюза, формирани от ДДС,
  ПРИЕ НАСТОЯЩОТО РЕШЕНИЕ:
  Член 1
  Чрез дерогация от член 287, параграф 10 от Директива 2006/112/ЕО на Република Латвия се разрешава да освободи от ДДС данъчно задължените лица, чийто годишен оборот е не по-висок от 50 000 EUR.
  Член 2
  Настоящото решение поражда действие в деня на нотификацията му.
  Прилага се до 31 декември 2017 г.
  Член 3
  Адресат на настоящото решение е Република Латвия.
  Съставено в Брюксел на 7 ноември 2014 година.